สามัคคีฯกำไรโตสวนตลาด
สามัคคีประกันภัยใจชื้น กำไรสวนกระแสตลาด 214 ล้านบาท กรุงเทพปรับโครงสร้าง
18 พ.ย. 2558

สามัคคีประกันภัยใจชื้น กำไรสวนกระแสตลาด 214 ล้านบาท กรุงเทพปรับโครงสร้าง
นางวรรณา ผลชีวิน ผู้ช่วยกรรมการผู้จัดการ บริษัท สามัคคีประกันภัย เปิดเผยว่า ไตรมาส 3 ที่ผ่านมา บริษัทมีกำไรสุทธิ 214 ล้านบาท เพิ่มขึ้น 59% เทียบกับงวดเดียวกันของปีก่อนที่มีกำไรสุทธิ 134 ล้านบาท ซึ่งเป็นผลมาจากต้นทุนดำเนินงานที่ลดลงจากการบริหารสัดส่วนการรับประกันที่ดีขึ้นอย่างต่อเนื่อง
สำหรับผลดำเนินงานในงวด 9 เดือนที่ผ่านมา มีกำไรสุทธิ 665 ล้านบาท เพิ่มขึ้น 4% เมื่อเทียบกับงวดเดียวกันของปีก่อนที่มีกำไรสุทธิ 637 ล้านบาท โดยมีเบี้ยที่ถือเป็นรายได้ 3,325 ล้านบาท เพิ่มขึ้น 9% มีค่าใช้จ่ายในการรับประกันภัยรวม 2,820 ล้านบาท เพิ่มขึ้น 9% เช่นกัน และมีกำไรจากการรับประกันภัยรวม 618 ล้านบาท เพิ่มขึ้น 5% ด้านการลงทุนนั้นมีรายได้จากการลงทุน 207 ล้านบาท เพิ่มขึ้น 7%
นายจีรพันธ์ อัศวะธนกุล กรรมการผู้อำนวยการ บริษัท ประกันภัยไทยวิวัฒน์ กล่าวว่า ไตรมาส 3 ที่ผ่านมา บริษัทขาดทุนสุทธิ 1.7 ล้านบาท จากงวดเดียวกันของปีก่อนที่มีกำไรสุทธิ 65 ล้านบาท แต่หากเป็นช่วง 9 เดือนแรกที่ผ่านมา มีกำไรสุทธิ 46 ล้านบาท ลดลงจากงวดเดียวกันปีก่อนที่มีกำไรสุทธิ 152 ล้านบาท
สำหรับผลการดำเนินงานไตรมาส 3 ที่ลดลงมากกว่า 20% เกิดจากบริษัทมีรายจ่ายจากการรับประกันภัยรวมค่าใช้จ่ายในการดำเนินงานเพิ่มขึ้น 60 ล้านบาท หรือ 10% ขณะที่มีรายได้จากการรับประกันภัยเพิ่มขึ้นเพียง 31 ล้านบาท หรือ 5% ส่งผลให้ขาดทุนจากการรับประกันภัย 5.2 ล้านบาท 
นางศรีจิตรา ประโมจนีย์ เลขานุการ บริษัท กรุงเทพประกันภัย กล่าวว่า ในการประชุมคณะกรรมการบริษัท เมื่อวันที่ 13 พ.ย.ที่ผ่านมา ได้มีมติให้นำกำไรมาจ่ายเงินปันผลระหว่างกาลงวดที่ 3 ของปี 2558 แก่ผู้ถือหุ้นในอัตราหุ้นละ 2.75 บาท 
นอกจากนี้ ยังอนุมัติแต่งตั้งและปรับเปลี่ยนตำแหน่งผู้บริหารระดับสูง จำนวน 3 คน โดยให้มีผลวันที่ 1 ม.ค. 2559 ประกอบด้วย 1.นายชัย โสภณพนิช จากประธานกรรมการและประธานคณะผู้บริหาร เป็นประธานกรรมการ 2.นายพนัส ธีรวณิชย์กุล จากกรรมการผู้อำนวยการใหญ่ เป็นกรรมการและประธานคณะผู้บริหาร 3.นายอภิสิทธิ์ อนันตนาถรัตน จากผู้ช่วยกรรมการผู้อำนวยการใหญ่ เป็นผู้อำนวยการใหญ่